CELEX: 32017D0722
Language: lt
Date: 2017-04-20 00:00:00
Title: 2017 m. balandžio 20 d. Komisijos įgyvendinimo sprendimas (ES) 2017/722 dėl veiksmų, kurių ėmėsi Nyderlandai, kad galėtų tiekti rinkai ir naudoti biocidinį produktą „VectoMaxFG“ pagal Europos Parlamento ir Tarybos reglamento (ES) Nr. 528/2012 55 straipsnio 1 dalį, pratęsimo (pranešta dokumentu Nr. C(2017) 2436)

22.4.2017   
            
            
               LT
            
            
               Europos Sąjungos oficialusis leidinys
            
            
               L 106/14
            
         KOMISIJOS ĮGYVENDINIMO SPRENDIMAS (ES) 2017/722
   2017 m. balandžio 20 d.
   dėl veiksmų, kurių ėmėsi Nyderlandai, kad galėtų tiekti rinkai ir naudoti biocidinį produktą „VectoMaxFG“ pagal Europos Parlamento ir Tarybos reglamento (ES) Nr. 528/2012 55 straipsnio 1 dalį, pratęsimo
   
      
         (pranešta dokumentu Nr. C(2017) 2436)
      
   
   (Tekstas autentiškas tik nyderlandų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 55 straipsnio 1 dalies trečią pastraipą,
   kadangi:
   
               (1)
            
            
               pagal Reglamento (ES) Nr. 528/2012 55 straipsnio 1 dalies pirmą pastraipą Nyderlandai 2016 m. rugsėjo 13 d. priėmė sprendimą leisti iki 2016 m. lapkričio 1 d. tiekti rinkai ir naudoti biocidinį produktą „VectoMaxFG“ sertifikuotų ūkio subjektų atliekamai invazinių uodų Aedes albopictus ir Aedes japonicus iš egzotinių šalių lervų kontrolei (toliau – veiksmai);
            
         
               (2)
            
            
               produkto „VectoMaxFG“ sudėtyje, kaip veikliųjų medžiagų, yra Bacillus thuringiensis subsp. israelensis porūšio serologinio tipo H14 padermės AM65–52 ir Bacillus sphaericus subsp. 2362 padermės ABTS-1743, o abi šios veikliosios medžiagos skirtos naudoti 18 tipo produktuose, nurodytuose Reglamento (ES) Nr. 528/2012 V priede;
            
         
               (3)
            
            
               2016 m. gruodžio 5 d. Komisija gavo Nyderlandų motyvuotą prašymą, pateiktą remiantis Reglamento (ES) Nr. 528/2012 55 straipsnio 1 dalies trečia pastraipa, pratęsti veiksmus;
            
         
               (4)
            
            
               Komisijos įgyvendinimo sprendimu (ES) 2016/714 (2) Nyderlandams buvo leista pratęsti laikinus veiksmus, susijusius su dviejų kitų biocidinių produktų („VectoBacWG“ ir „Aqua-K-Othrine“) tiekimu rinkai ir naudojimu. Tuo sprendimu pripažinta, kad Nyderlanduose nėra kitų tinkamų produktų uodams užkrato pernešėjams kontroliuoti;
            
         
               (5)
            
            
               remiantis Nyderlandų pateikta informacija, Įgyvendinimo sprendime (ES) 2016/714 nustatyta priemonė buvo reikalinga siekiant apsaugoti visuomenės sveikatą, kadangi minėti uodai, kurių Nyderlanduose aptikta padangomis prekiaujančių bendrovių patalpose, kapinėse ir sodų sklypuose, gali pernešti tropines ligas, pvz., dengės karštligę ir čikunguniją. 2016 m. Nyderlanduose vykdant tolesnę stebėseną šių uodų taip pat aptikta sunkvežimių antrinio perdirbimo bendrovės patalpose ir gyvenamojoje zonoje;
            
         
               (6)
            
            
               Nyderlandai nurodė, kad Įgyvendinimo sprendime (ES) 2016/714 nurodytų produktų nepakanka uodų lervoms kontroliuoti jiems veistis palankiose vietovėse, kuriose reikia labiau ilgalaikio liekamojo poveikio. Siekiant išvengti minėtų pavojų visuomenės sveikatai, šiose vietovėse ypač svarbu taikyti tinkamas kontrolės priemones, nes iš jų kiaušinėliai ir lervos gali išplisti į kitas vietas. Todėl 3 konstatuojamojoje dalyje minėtas prašymas pagrįstas argumentu, kad, siekiant veiksmingai stabdyti uodų lervų vystymąsi, granulių formos „VectoMaxFG“ reikia naudoti kartu su „VectoBacWG“;
            
         
               (7)
            
            
               kadangi nesiimant tinkamos uodų lervų, su kuriomis negalima kovoti jokiomis kitomis priemonėmis, kontrolės veiksmų gali kilti pavojus visuomenės sveikatai, tikslinga leisti Nyderlandams pratęsti veiksmus ir nustatyti tam tikras sąlygas;
            
         
               (8)
            
            
               šiame sprendime nustatyta priemonė atitinka Biocidinių produktų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Nyderlandai gali pratęsti veiksmų, susijusių su biocidinio produkto „VectoMaxFG“ tiekimu rinkai ir naudojimu sertifikuotų ūkio subjektų atliekamai uodų užkrato pernešėjų kontrolei prižiūrint kompetentingai institucijai, bendrąjį taikymo laikotarpį, kuris negali būti ilgesnis nei 550 dienų.
   2 straipsnis
   Šis sprendimas skirtas Nyderlandų Karalystei.
   
      Priimta Briuselyje 2017 m. balandžio 20 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 167, 2012 6 27, p. 1.
   
      (2)  2016 m. gegužės 11 d. Komisijos įgyvendinimo sprendimas (ES) 2016/714 dėl veiksmo, kurio ėmėsi Nyderlandai, kad galėtų tiekti rinkai biocidinius produktus „VectoBacWG“ ir „Aqua-K-Othrine“ ir juos naudoti pagal Europos Parlamento ir Tarybos reglamento (ES) Nr. 528/2012 55 straipsnio 1 dalį, pratęsimo (OL L 125, 2016 5 13, p. 14).